C 184/64
ET
Euroopa Liidu Teataja
25.5.2023
Euroopa Majandus- ja Sotsiaalkomitee arvamus teemal „Ettepanek: nõukogu soovitus piisava miinimumsissetuleku kohta, mis tagab aktiivse kaasamise“ (COM(2022) 490 final – 2022/0299 (NLE)) (2023/C 184/12)
Raportöörid: Jason DEGUARA ja Paul SOETE
Konsulteerimistaotlus
Euroopa Komisjon, 25.11.2022
Õiguslik alus
Euroopa Liidu toimimise lepingu artikkel 304
Vastutav sektsioon
tööhõive, sotsiaalküsimuste ja kodakondsuse sektsioon
Vastuvõtmine sektsioonis
8.3.2023
Vastuvõtmine täiskogus
22.3.2023
Täiskogu istungjärk nr
577
Hääletuse tulemus (poolt/vastu/erapooletuid)
143/00/08
1.
Järeldused ja soovitused 1.1.
Euroopa Majandus- ja Sotsiaalkomitee tunneb heameelt soovituse sisu, eelkõige realistlike ja piisavate kriteeriumide rakendamise üle miinimumsissetuleku piisavuse ja kättesaadavuse taseme, selle õigusliku tagatise ja aruandlussüsteemi osas ning ka Euroopa Komisjoni tõdemuse üle, et vaja on aktiivset sotsiaalpoliitikat ning lisameetmeid, et võidelda kogu ELis vaesuse vastu. 1.2.
On vaja õigustel põhinevat lähenemisviisi piisavale miinimumsissetulekule, milles ei jäeta kedagi kõrvale, mis ei sisalda liiga piiravaid kriteeriume ja mida mõõdetakse täpselt, et tagada selle tõhusus. 1.3.
Vaesuse ja sissetulekute ebavõrdsusega tegelemine on oluline mitte ainult sotsiaalse õigluse huvides, vaid ka majanduskasvu toetamiseks.
Sellega seoses tuleks märkida ka miinimumsissetuleku süsteemide üldist stabiliseerivat mõju majandusele. 1.4.
ELi sotsiaalkaitsealase tegevuse juhtpõhimõteteks peaks olema liikmesriikide õigus määrata kindlaks oma sotsiaalsüsteemide põhimõtted, ELi ja liikmesriikide lisapädevus ning ELi lepingu vahendite täielik kasutamine. 1.5.
Kvaliteetne ja kestlik tööhõive on parim viis vaesusest ja sotsiaalsest tõrjutusest väljumiseks.
Samal ajal aitab suurema hulga inimeste kaasaval ja kvaliteetsel tööturul osalemise tagamine rahastada sotsiaalkaitsesüsteeme ja muuta need rahaliselt kestlikumaks. 1.6.
Praegu ei põhine paljudes liikmesriikides miinimumsissetuleku toetuste kehtestamine ja tase usaldusväärsel metoodikal ega ole seotud statistiliselt põhjendatud näitajatega, mis kajastavad inimväärset ja väärikat elu.
Esimene samm on selline metoodika välja töötada ning võtta arvesse erinevaid sissetulekuallikaid ja kodumajapidamiste konkreetset olukorda. 1.7.
Komitee rõhutab, et oluline on hoida miinimumsissetulek tasakaalus inflatsiooniga, eriti elukalliduse tõusuga toidu ja energia puhul, ning seda tuleks kodanikuühiskonna organisatsioonide, sotsiaalpartnerite ja hoolekandeorganisatsioonide toetusel teha korrapäraselt. 1.8.
Kõnealuse soovituse eesmärkide saavutamiseks on vaja pidevalt jälgida, kuidas rakendatakse sissetulekutoetuse poliitikat ja muud sotsiaalkaitsepoliitikat, mis tagab aktiivse kaasamise.
Liikmesriikide eduaruanded tuleks koostada asjaomaste kodanikuühiskonna ja hoolekandeorganisatsioonide ning sotsiaalpartnerite osalusel või tuleks nende aruandeid korrapäraselt käsitleda komisjoni järelevalvemehhanismis, nagu on märgitud nõukogu soovituses.